
1 straipsnis. 410 straipsnio pakeitimas ir papildymas
410 straipsnio pavadinime po žodžio “asmenų” įrašyti žodžius “ir nuteistų laisvės atėmimu iki gyvos galvos asmenų”, 1 dalyje išbraukti žodžius “bendrojo, sustiprintojo ir griežtojo režimo pataisos darbų kolonijos į koloniją-gyvenvietę, iš kolonijos-gyvenvietės į tos režimo rūšies pataisos darbų koloniją, kurią jam anksčiau buvo nustatęs teismas”, 2 dalyje išbraukti žodžius “iš pataisos darbų kolonijos į koloniją-gyvenvietę”, straipsnį papildyti nauja 3 dalimi, buvusią 3 dalį laikyti 4 dalimi ir visą straipsnį išdėstyti taip:
“410 straipsnis. Nuteistų laisvės atėmimu asmenų ir nuteistų laisvės atėmimu iki gyvos 
galvos asmenų laikymo sąlygų pakeitimas, jiems atliekant bausmę
Lietuvos Respublikos įstatymų numatytais pagrindais nuteistąjį iš kalėjimo į pataisos darbų koloniją ir iš pataisos darbų kolonijos į kalėjimą perkelia teismas pagal pataisos darbų įstaigos teikimą.
Jeigu teismas atsisako perkelti iš kalėjimo į pataisos darbų koloniją, teikimas šiuo klausimu gali būti nagrinėjamas pakartotinai ne anksčiau kaip praėjus šešiems mėnesiams nuo tos dienos, kai priimta nutartis atsisakyti tai padaryti.
Teikimą dėl nuteisto laisvės atėmimu iki gyvos galvos asmens, kuris anksčiau Lietuvos Respublikos įstatymų nustatyta tvarka buvo perkeltas iš kalėjimo į griežtojo režimo pataisos darbų koloniją, tačiau dėl to, kad sistemingai arba piktybiškai pažeidinėjo režimo reikalavimus, buvo grąžintas toliau atlikti bausmę atgal į kalėjimą, pakartotinio perkėlimo atlikti bausmę iš kalėjimo į griežtojo režimo pataisos darbų koloniją teismas gali nagrinėti ne anksčiau kaip praėjus trejiems metams nuo tos dienos, kai buvo priimta teismo nutartis dėl nuteisto laisvės atėmimu iki gyvos galvos asmens grąžinimo toliau atlikti bausmę iš griežtojo režimo pataisos darbų kolonijos atgal į kalėjimą.
Lietuvos Respublikos įstatymų numatytais pagrindais nuteistąjį iš auklėjimo darbų kolonijos į pataisos darbų koloniją ir iš bendrojo režimo auklėjimo darbų kolonijos į sustiprintojo režimo auklėjimo darbų koloniją perkelia teismas pagal bendrą auklėjimo darbų kolonijos administracijos ir nepilnamečių reikalų komisijos teikimą.”

2 straipsnis. Įstatymo įsigaliojimas
Įstatymas įsigalioja nuo 2002 m. sausio 1 d.


Skelbiu šį Lietuvos Respublikos Seimo priimtą įstatymą.

